李成德復用前韻見貽亦次奉和
作者：謝薖
朝代：宋

paragraphs: 蔡家筆法擅今古，楷書尤誇荔支譜。
後來誰筆最通神，要與渠伊爲伴侣。
只今書學貴瘦硬，弟子員闕誰可補。
君持此几要投人，字畫不工那得取。
山人俗書如俗馬，骨少肉多今不數。
當君此贈恐不堪，大似無功饗鹽虎。
新詩繼作苦難和，只賞君房妙言語。
嗟予老矣亦懶書，留與兒曹寫時雨。